Kokoomuksen entisen kansanedustajan Tuija Nurmen, 59, toiminta herättää kysymyksiä. Nurmi on nostanut sopeutumiseläkettä yhtäjaksoisesti vuodesta 2011, vaikka hän on toiminut samaan aikaan lääkärinä.

Tätä tarkoittaa sopeutumiseläke ja sopeutumisraha.

Kevan mukaan Nurmi on nostanut eduskunnasta pudonneiden kansanedustajien tilapäiseksi työttömyysturvaksi tarkoitettua sopeutumiseläkettä yhtäjaksoisesti huhtikuusta 2011, eli kuusi vuotta ja seitsemän kuukautta.

Nurmi istui eduskunnassa neljä kautta (1995-2011), joten hän on oikeutettu täyteen sopeutumiseläkkeeseen, eli 60 prosenttiin kansanedustajan palkkiosta. Täysi sopeutumiseläke on noin 4 000 euroa kuukaudessa.

Sopeutumiseläkkeen nostaminen herättää kysymyksiä, sillä Nurmi on koulutukseltaan lääketieteen tohtori, ja hän on todistettavasti toiminut lääkärin ammatissa eduskuntauransa päättymisen jälkeen.

Yleislääkärinä työskentelevälle Nurmelle voi tälläkin hetkellä varata aikoja Terveystalon Kouvolan ja Lahden toimipisteisiin. Vapaita aikoja löytyy kymmenittäin, pitkälle ensi vuoteen.

Yleislääkärinä työskentelevälle Nurmelle voi tälläkin hetkellä varata aikoja Terveystalon Kouvolan ja Lahden toimipisteisiin. KUVAKAAPPAUS

Eduskunnan sivuilta edelleen löytyvän CV:n mukaan Nurmi valmistui lääkäriksi vuonna 1982 Georg-Augustin yliopistosta Saksan Göttingenistä.

Yksityislääkärinä Nurmi on työskennellyt vuodesta 1991.

Perheyhtiön kassa pullistelee

Kaupparekisterin mukaan Nurmi omistaa yhdessä miehensä kanssa Oy Nurmi & Sons -yhtiön, jonka päätoimialaksi on ilmoitettu terveyden- ja sairaudenhoito ja muuksi toimialaksi kaikki laillinen liiketoiminta Suomessa ja ulkomailla.

Yhtiö on perustettu vuonna 2011 Nurmen pudottua eduskunnasta. Yhtiön postiosoite on Nurmen ja hänen miehensä kotiosoite Lahdessa. Nurmi on yhtiön hallituksen puheenjohtaja, kirurgina työskentelevä mies hallituksen jäsen.

Tilinpäätöstietojen perusteella perheyhtiön toiminta on ollut erittäin kannattavaa. Kuudessa vuodessa yhtiö on tehnyt liikevaihtoa liki 900 000 euroa, josta voiton osuus on 683 000 euroa.

Oy Nurmi & Sonsin liikevaihdon, tuloksen ja voittovarojen kehitys

Huikaisevan liikevoittoprosentin taustalla ovat yhtiön olemattomat henkilöstökulut: yhtiö ei ole maksanut omistajilleen (Nurmille) lainkaan palkkaa. Toisaalta yhtiö on maksanut osinkoja hyvin maltillisesti, tähän mennessä yhteensä 130 000 euroa.

Tilinpäätösasiakirjojen mukaan Oy Nurmi & Sons on myynyt palveluja Terveystalolle. Asiakirjoista ei kuitenkaan käy ilmi, kuka palveluja on myynyt. Yhtiön liikevaihto on joka tapauksessa yhtä kuin sen myynti.

Oy Nurmi & Sons on myynyt palveluja Terveystalolle. MARKO-OSKARI LEHTONEN

Viime vuonna yhtiön liikevaihto oli 303 000 euroa ja voitto 182 000 euroa. Vuonna 2015 yhtiö teki 284 000 euron liikevaihdolla 154 000 euron voiton. Liikevoittoprosentit ovat erinomaisia.

Yhtiön kassassa oli viime vuoden lopussa 250 000 euroa. Arvopapereita yhtiö omisti 420 000 euron arvosta. Voitonjakokelpoisia varoja yhtiöllä oli viime vuoden lopussa yli 600 000 euroa.

Ulkopuolisen on mahdoton arvioida sitä, kuinka suuri osuus Oy Nurmi & Sonsin liikevaihdosta on Tuija Nurmen laskutusta. MARKO-OSKARI LEHTONEN

Tuntipalkka 150-210 euroa

Tuija Nurmen toimien selvittäminen on vaikeaa, sillä Terveystalo ei yksityisenä palveluntarjoajana ole velvollinen toimittamaan Oy Nurmi & Sonsiin liittyviä laskutustietoja.

Ilman yhtiön tasekirjaa ulkopuolisen on mahdoton arvioida sitä, kuinka suuri osuus Oy Nurmi & Sonsin liikevaihdosta on Tuija Nurmen laskutusta lääkärin työstä. Se voi periaatteessa olla mitä tahansa.

Soitto Terveystalon vaihteeseen paljastaa, ettei Nurmi ole satunnainen keikkalääkäri. Nurmella on vastaanottoaikoja joka viikko, useimmiten maanantaista torstaihin. Maanantaisin, tiistaisin ja keskiviikkoisin Nurmi työskentelee Lahdessa, torstaisin Kouvolassa.

Nurmen perimät palkkiot noudattelevat Terveystalon omien lääkäreiden taksoja. Nurmi laskuttaa 20 minuutin ajasta 60-70 euroa, 30 minuutin ajasta 90 euroa ja 45 minuutin ajasta 115 euroa.

Nurmen tuntipalkka on 150-210 euroa.

Ei pikkurahasta puutetta

Siinä, että Nurmi työskentelee lääkärinä ja laskuttaa Terveystaloa perheyhtiönsä kautta, ei ole sinänsä mitään kummallista. Se, että hän on samaan aikaan nostanut sopeutumiseläkettä, on vähintäänkin moraalisesti arveluttavaa.

Sopeutumiseläkkeen suuruus ei ole julkista tietoa, mutta julkisten verotietojen mukaan Nurmi on ansainnut vuodesta 2012 lähtien keskimäärin 60 000 euroa vuodessa.

Tästä summasta ansiotulojen osuus on ollut keskimäärin 44 000 euroa (3 700 euroa kuukaudessa), mikä on lääkärin töitä tekevälle vähän. Samassa ajassa Nurmen miehellä on ollut ansiotuloja yli 1,5 miljoonaa euroa - keskimäärin 267 000 euroa vuodessa.

Nurmi toimi kansanedustajana vuosina 1995-2011. Nurmi putosi eduskunnasta kevään 2011 vaaleissa. Kuva vuodelta 2010, jolloin Nurmi joutui auto-onnettomuuteen. ESKO TUOVINEN

Mikäli Nurmen sopeutumiseläke on 3 700 euroa kuukaudessa, ja hän on saanut sitä koko ajan täysimääräisenä, on hänelle maksettu tähän päivään mennessä yhteensä 292 000 euroa.

Nurmi täyttää 65 vuotta maaliskuussa 2023, joten hänellä on " nostovaraa " vielä reilut viisi vuotta ja 237 000 euroa. Summa menee veronmaksajien kukkarosta.

Vuonna 2015 Nurmi ansaitsi lähes 100 000 euroa, josta ansiotulojen osuus oli 45 000 euroa ja pääomatulojen osuus 54 000 euroa.

Toisin kuin ansiotulot, yritystoiminnasta saatavat pääomatulot (lue: osingot) eivät vaikuta sopeutumiseläkkeeseen millään tavalla.

Tuija Nurmen ansio- ja pääomatulot 2011-2016

Nurmi: En kommentoi

Iltalehti tavoitti Nurmen sunnuntaina alkuillasta.

Nurmi ei halua kommentoida Oy Nurmi & Sonsiin, Terveystaloon tai omaan lääkärin työhönsä liittyviä asioita.

- Kaikki Oy Nurmi & Sonsin tiedot ovat julkisia. Ne löytyvät tuolta internetistä ja ne pitävät kaikki paikkansa. Katso sieltä. Mulla ei ole siihen mitään kommentoitavaa, Nurmi tiuskahti.

Se, kuinka paljon olet laskuttanut Terveystaloa, ei ole julkista tietoa. Sitä ei löydy tilinpäätöstiedoista eriteltynä. Kuinka suuri osa Oy Nurmi & Sonsin liikevaihdosta on lääkärin työhösi liittyvää laskutusta?

- (huokaa) Kuule, mä en kuule kommentoi. Mä en kuule kommentoi nyt mitään. Mä oon sellaisessa tilanteessa… mulla on… mä en pysty puhumaan. Mua odotetaan jo. Kiitos, hei!

Nurmi ei halunnut kommentoida Iltalehdelle Oy Nurmi & Sonsiin, Terveystaloon tai omaan lääkärin työhönsä liittyviä asioita. KARI PEKONEN